ધર્મો વ્યક્તિગત વિકાસમાં ફાળો આપે છે, સામુહિક વિકાસમાં નહી. આપણા દેશે અમેરિકા સાથે અણુ સંધિ કરી તેમાં દેશના કેટલા લોકો સહેમત હશે? ક્યારેય સરકારે જનતાને પુછ્યું પણ છે? અરે એ વાત તો જવા દો, જ્યારે આપણો ભારતીય ચુંટણીમાં મત આપે છે ત્યારે તેને ખબર પણ નથી હોતી કે તે પક્ષને મત આપી રહ્યો છે, તે પક્ષ જો સત્તા પર આવશે તો કોણ દેશનો વડાપ્રધાન બનશે. જ્યારે જનતા દેશનો વડાપ્રધાન કોણ બનશે તે વાત પર કાબુ ના ધરાવતી હોય, ક્રિકેટનો વર્લ્ડ કપ જીત્યા પછી ખેલાડીઓને એક કરોડ જનતાના નાણામાંથી આપવા કે નહી કે તેમને જમીનની લ્હાણી કરવી કે નહી તેનો નિર્ણય જનતાના હાથમાં ના હોય, અબજો રૂપિયાના ચારાકાંડમાં જગજાહેર સંડોવાયેલો નેતા કોઈક રાજ્યનો મુખ્યમંત્રી અને રેલ્વેમંત્રી બનતો હોય, અમદાવાદ શહેરમાં નામચિન ગુંડો લતિફ જેલમાં હોવા છતાં એક સાથે ૪ જગ્યાએથી ચુંટણી જીતી શકતો હોય, ત્યારે એ જનતા વિશ્વમાં કોઈ ચમત્કાર સર્જી શકે તેવું સ્વપ્ન જોવું અને તે સ્વપ્ન પુરું ના થવાને કારણે ધર્મ, વેદો, પુરાણો, સંપ્રદાયો અને સાધુઓને ગાળો દેવી તે એક સામાન્ય ભારતીય માટે ખરેખર ખુબજ સાહજીક છે. અસ્તુ….